O`zbekistonda ilk bor arxivda saqlanayotgan noyob kinohujjatlar namoyish etiladi

1-3 noyabr  kunlari “O`zbekkino” Milliy agentligi, “O`zarxiv” agentligi hamda  O`zbekiston  Kinofotofono hujjatlari Milliy arxivi hamkorligida O`zbekistonda davlat arxivlari tizimi tashkil topganligining 100 yilligiga bag`ishlab Alisher Navoiy nomidagi kinosaroyda “Kino – o`chmas xotira” nomli kinofestival o`tkaziladi, deb xabar berdi "O`zbekkino" milliy agentligi axborot xizmati.
Anjuman O`zbekiston milliy arxiv fondidagi noyob kino va fotohujjatlar orqali vatanimiz hamda kino tarixini keng ommaga tanishtirishni o`z oldiga maqsad qilgan. Kinofestival davomida O`zbekiston Kinofotofono hujjatlari milliy arxivida saqlanayotgan noyob kinohujjatlar namoyish etiladi.  
Ular orasida Hamidulla Akbarov muallifligida suratga olingan “Xudoybergan Devonov” (1970 y), rejissyor Ali Hamroevning “Toshkent jasorati” (1975 y) va 1959 yil ishlangan  “Qo`shiqlar uchadi” kabi noyob xujjatli filmlar bor.  
Kinofestivalning tantanali ochilish marosimi 2019 yil 1 noyabr  kuni soat 18.00 da Alisher Navoiy nomidagi kino saroyida bo`lib o`tadi.